A 2011-es évre Jemen belpolitikailag a mélypontra érkezett. Az ország északi részén a síita hútik lázadoztak, míg délen a többségében szunnita lakosság lázadt fel a függetlenségért, 2009 óta pedig az Al-Kaida tevékenysége is szabályszerű felkelésbe torkollott. Mindemellett a világ országai közül Jemenben az egyik legalacsonyabb az életszínvonal, valamint nagyon magas a korrupciós ráta. Ennek hatására 2011 januárjának végétől rendszerellenes tüntetések kezdődtek, melyet Száleh előbb úgy próbált megállítani, hogy ígéretet tett, miszerint nem indul a 2013-as jemeni elnökválasztáson. Mivel azonban bejeanlentésének nem volt foganatja, a rendvédelmi szerveket erőszakkal léptette fel a tüntetők ellen. ennek hatására korábbi támogatóinak egy része is félreállt mellőle, majd amikor március 20-án feloszlatta az ország kormányát, Ali Mohszen al-Ahmar páncélos tábornok a parancsnoksága alá tartozó katonákkal együtt ellene fordult.